1)

L-Artikolu 2 għandu jiġi emendat kif ġej: (a) il-punt (a) għandu jiġi sostitwit b'li ġej: “(a) ‘sistema stradali trans-Ewropea’ tfisser is-sistema tat-toroq imfissra fit-Taqsima 2 ta' l-Anness I li jinsab mad-Deċiżjoni Nru 1692/96/KE tal-Parlament Ewropew u tal-Kunsill tat-23 ta' Lulju 1996 dwar il-linji gwida Komunitarji għall-iżvilupp ta' sistema stradali trans-Ewropea (8) kif muri permezz ta' mapep. Il-mapep jirriferu għas-sezzjonijiet korrispondenti msemmija fil-parti operattiva ta' u/jew fl-Anness II li jinsab ma' dik id-Deċiżjoni; (b) għandhom jiddaħħlu l-punti li ġejjin: “(aa) ‘spejjeż ta' kostruzzjoni’ tfisser l-ispejjeż relatati mal-kostruzzjoni, inkluż, fejn xieraq, l-ispejjeż ta' finanzjament, ta': — infrastruttura ġdida jew titjib infrastrutturali ġdid (inklużi tiswijiet strutturali sinjifikanti); jew — infrastruttura jew titjib infrastrutturali (inklużi tiswijiet strutturali sinifikanti) li tlestew mhux aktar minn 30 sena qabel ... (9), fejn arranġamenti ta' tariffi għall-użu tat-triq diġà jeżistu fi ... (9), jew tlestew mhux aktar tard minn 30 sena qabel il-ħolqien ta' kwalunkwe arranġament ġdid ta' tariffa għall-użu tat-triq introdott wara... (9); spejjeż ta' l-infrastruttura jew titjib infrastrutturali li tlestew qabel dawn il-limiti ta' żmien jistgħu jiġu wkoll ikkunsidrati bħala spejjeż ta' kostruzzjoni fejn: i. Stat Membru stabbilixxa sistema ta' tariffa għall-użu tat-triq li tipprovdi għall-irkupru ta' dawn l-ispejjeż permezz ta' kuntratt ma' operatur tas-sistema ta' tariffa għall-użu tat-triq, jew atti ġuridiċi oħrajn li għandhom effett ekwivalenti, li jidħlu fis-seħħ qabel ... (9), jew ii. Stat Membru jista' juri li l-każ għall-bini ta' l-infrastruttura in kwistjoni kien jiddependi mill-fatt li hi pproġettata biex isservi għal aktar minn 30 sena. Fi kwalunkwe każ il-proporzjon ta' l-ispejjeż ta' kostruzzjoni li għandhom jittieħdu f'kunsiderazzjoni m'għandux jaqbeż il-proporzjon tal-perijodu ta' ħajja mistennija attwali tal-komponenti ta' l-infrastruttura li jkun għad fadal ... (9) jew fid-data meta l-arranġamenti ġodda tal-tariffa għall-użu tat-triq jiġu introdotti, fejn din hi data aktar tard. L-ispejjeż ta' l-infrastruttura jew titjib infrastrutturali jistgħu jinkludu kwalunkwe spiża speċifika fuq l-infrastruttura magħmula biex jitnaqqas l-inkonvenjent relatat ma' ħsejjes jew biex titjieb is-sigurtà fit-toroq u l-pagamenti attwali magħmula mill-operatur ta' l-infrastruttura li jikkorrispondu ma' elementi ambjentali oġġettivi bħal protezzjoni kontra l-kontaminazzjoni tal-ħamrija. (ab) ‘spejjeż ta' finanzjament’ tfisser interess fuq self u/jew ritorn fuq kwalunkwe finanzjament permezz ta' ishma kkontribwit mill-azzjonisti; (aċ) ‘tiswijiet strutturali sinjifikanti’ tfisser tiswijiet strutturali minbarra dawk it-tiswijiet li m'humiex aktar ta' benefiċċju għal min juża t-toroq, eżempju fejn ix-xogħol tat-tiswija ġie sostitwit b'aktar kisi mill-ġdid tat-toroq jew xogħol ieħor ta' kostruzzjoni.”. (ċ) il-punt (b) għandu jinbidel b'dan li ġej: “(b) ‘tariffa għall-użu tat-triq’ tfisser ammont speċifiku pagabbli għal vettura li tivvjaġġa distanza partikolari fuq l-infrastrutturi msemmija fl-Artikolu 7(1); l-ammont għandu jkun ibbażat fuq id-distanza tal-vjaġġ li jkun sar u t-tip tal-vettura;” (d) għandu jiddaħħal il-punt li ġej: “(ba) ‘it- tariffi għall-użu tat-triq medji ppeżati għall-użu tat-triq’ tfisser id-dħul totali miġbur minn tariffi għall-użu tat-triq li saru fuq perijodu speċifiku diviż bin-numru ta' kilometri li jkunu saru minn vettura f'sistema stradali speċifika li jkun soġġett għat-tariffa għall-użu tat-triq matul dak il-perijodu, fejn kemm id-dħul kif ukoll il-kilometri tal-vettura jiġu kkalkulati għall-vetturi li għalihom tapplika t-tariffa għall-użu tat-triq.” (e) il-punti (ċ), (d) (e) u (f) għandhom jinbidlu b'li ġej: “(ċ) ‘ħlasijiet mill-utent’ tfisser ammont speċifiku li l-pagament tiegħu jagħti d-dritt lil vettura li tuża għal perijodu speċifiku l-infrastrutturi msemmija fl-Artikolu 7(1); (d) ‘vettura’ tfisser vettura bil-mutur jew taħlita ta' vetturi artikolati maħsuba […] jew użata esklusivament għat-trasport stradali ta' merkanzija u li għandha piż massimu permissibbli meta mgħobbija ta' iżjed minn 3.5 tunnellati; (e) vettura tal-kategorija ‘EURO 0’, ‘EURO I’,‘EURO II’,‘EURO III’,‘EURO IV’,‘EURO V’,‘EEV’ tfisser vettura li tkun konformi mal-limiti ta' emissjoni stabbiliti fl-Anness 0. (f) ‘tip ta' vettura’ tfisser kategorija li vettura taqa' taħtha skond in-numru ta' fusien tagħha, il-qisien jew il-piż tagħha, jew fatturi oħra ta' klassifikazzjoni ta' vetturi li jirriflettu l-ħsara fit-triq, per eżempju s-sistema ta' klassifikazzjoni tal-ħsara fit-triq stabbilita fl-Anness IV, kemm-il darba s-sistema ta' klassifikazzjoni użata hija bbażata fuq karatteristiċi tal-vettura li jew jidhru fid-dokumentazzjoni tal-vettura użata fl-Istati Membri kollha jew ikunu viżibbli.”. (f) għandhom jiżdiedu l-punti li ġejjin: “(ġ) ‘kuntratt ta' konċessjoni’ tfisser ‘konċessjoni ta' xogħlijiet pubbliċi’ jew ‘konċessjoni ta' servizz’ kif imfisser fl-Artikolu 1 tad-Direttiva 2004/18/KE tal-Parlament Ewropew u tal-Kunsill tal-31 ta' Marzu 2004 dwar il-kordinazzjoni ta' proċeduri għall-għoti ta' kuntratti ta' xogħlijiet pubbliċi, kuntratti ta' provvisti pubbliċi u kuntratti ta' servizzi pubbliċi (10); (h) ‘Konċessjoni ta' tariffa għall-użu tat-triq’ tfisser tariffa għall-użu tat-triq imposta minn konċessjonarju taħt kuntratt ta' konċessjoni.